CELEX: 32014R1015
Language: lt
Date: 2014-07-22 00:00:00
Title: 2014 m. liepos 22 d. Komisijos deleguotasis reglamentas (ES) Nr. 1015/2014, kuriuo iš dalies keičiami Europos Parlamento ir Tarybos reglamento (ES) Nr. 978/2012, kuriuo taikoma bendrųjų muitų tarifų lengvatų sistema, II ir III priedai ir panaikinamas Komisijos deleguotasis reglamentas (ES) Nr. 154/2013

27.9.2014   
            
            
               LT
            
            
               Europos Sąjungos oficialusis leidinys
            
            
               L 283/20
            
         KOMISIJOS DELEGUOTASIS REGLAMENTAS (ES) Nr. 1015/2014
   2014 m. liepos 22 d.
   kuriuo iš dalies keičiami Europos Parlamento ir Tarybos reglamento (ES) Nr. 978/2012, kuriuo taikoma bendrųjų muitų tarifų lengvatų sistema, II ir III priedai ir panaikinamas Komisijos deleguotasis reglamentas (ES) Nr. 154/2013
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 978/2012, kuriuo taikoma bendrųjų muitų tarifų lengvatų sistema ir panaikinamas Tarybos reglamentas (EB) Nr. 732/2008 (1), ypač į jo 5 straipsnio 3 dalį ir 10 straipsnio 5 dalį,
   kadangi:
   
               (1)
            
            
               Reglamento (ES) Nr. 978/2012 (toliau – BLS reglamentas) 4 straipsnyje nustatyti kriterijai, kuriais remiantis taikomos muitų tarifų lengvatos pagal Bendrųjų muitų tarifų lengvatų sistemos (toliau – BLS) bendrąją priemonę;
            
         
               (2)
            
            
               BLS reglamento 4 straipsnio 1 dalies a punkte nustatyta, kad šalis, kurią Pasaulio bankas trejus metus iš eilės priskiria dideles pajamas gaunančioms šalims arba didesnes nei vidutines pajamas gaunančioms šalims, BLS lengvatomis neturėtų naudotis;
            
         
               (3)
            
            
               BLS reglamento 4 straipsnio 1 dalies b punkte nustatyta, kad šalis, kuriai taikomas lengvatinio patekimo į rinką susitarimas, pagal kurį iš esmės visai prekybai taikomos tokios pačios muitų tarifų lengvatos kaip pagal BLS arba didesnės, neturėtų naudotis BLS lengvatomis;
            
         
               (4)
            
            
               BLS bendrąja priemone besinaudojančių šalių sąrašas pateiktas BLS reglamento II priede. BLS reglamento 5 straipsnyje nustatyta, kad II priedas turi būti peržiūrėtas iki kiekvienų metų sausio 1 d., siekiant atsižvelgti į pokyčius, susijusius su 4 straipsnyje nustatytais kriterijais. Be to, jame numatyta, kad lengvatomis besinaudojančioms šalims ir ekonominės veiklos vykdytojams reikėtų suteikti pakankamai laiko tinkamai prisitaikyti prie šaliai taikomo BLS statuso pakeitimo. Todėl nuo tada, kai įsigalioja šalies statuso pasikeitimas remiantis 4 straipsnio 1 dalies a punktu, BLS priemonė turi būti taikoma dar vienus metus ir dvejus metus nuo dienos, kurią pradedama taikyti lengvatinio patekimo į rinką priemonė, kaip numatyta 4 straipsnio 1 dalies b punkte;
            
         
               (5)
            
            
               2012, 2013 ir 2014 m. Turkmėnistaną Pasaulio bankas priskyrė prie didesnes nei vidutines pajamas gaunančių šalių. Todėl Turkmėnistanas nebeatitinka BLS lengvatomis besinaudojančios šalies statuso reikalavimų pagal 4 straipsnio 1 dalies a punktą ir turėtų būti išbrauktas iš BLS reglamento II priedo. Sprendimas išbraukti šalį iš BLS lengvatomis besinaudojančių šalių sąrašo turėtų būti taikomas praėjus metams nuo to sprendimo įsigaliojimo. Siekiant užtikrinti vienodą reikalavimų taikymą, nuo 2016 m. sausio 1 d. Turkmėnistanas turėtų būti išbraukti iš II priedo;
            
         
               (6)
            
            
               lengvatinio patekimo į rinką susitarimai su nurodytomis šalimis 2013 m. pradėti taikyti įvairiu metu: nuo 2013 m. kovo 1 d. – su Peru, nuo 2013 m. rugpjūčio 1 d. – su Kolumbija, Hondūru, Nikaragva ir Panama, nuo 2013 m. spalio 1 d. – su Kosta Rika ir Salvadoru, nuo 2013 m. gruodžio 1 d. – su Gvatemala. Siekiant užtikrinti vienodą pakeisto BLS statuso taikymą ir laikantis BLS reglamento nuostatų, Peru, Kolumbija, Hondūras, Nikaragva, Panama, Kosta Rika, Salvadoras ir Gvatemala turėtų būti išbraukti iš II priedo nuo 2016 m. sausio 1 d.;
            
         
               (7)
            
            
               BLS reglamento 9 straipsnio 1 dalyje nustatyti specialūs tinkamumo kriterijai, kuriuos reikia atitikti, kad būtų galima taikyti pagal specialią darnaus vystymosi ir gero valdymo skatinamąją priemonę taikomas muitų tarifų lengvatas (toliau – BLS+). Viena iš pagrindinių sąlygų – tai turi būti BLS lengvatomis besinaudojanti šalis. BLS+ lengvatomis besinaudojančių šalių sąrašas pateiktas BLS reglamento III priede;
            
         
               (8)
            
            
               nebeturėdamos BLS lengvatomis besinaudojančių šalių statuso, pagal BLS reglamento 9 straipsnio 1 dalį Gvatemala, Kosta Rika, Panama, Peru ir Salvadoras taip pat nebeturi BLS+ lengvatomis besinaudojančių šalių statuso. Todėl nuo 2016 m. sausio 1 d. šios šalys turėtų būti išbrauktos iš BLS reglamento III priedo;
            
         
               (9)
            
            
               remiantis Komisijos deleguotuoju reglamentu (ES) Nr. 1421/2013 (2), nuo 2015 m. sausio 1 d. Ekvadoras nebeturės BLS lengvatomis besinaudojančios šalies statuso. Todėl, vadovaujantis BLS reglamento 9 straipsniu, Ekvadoras nebeturės BLS+ lengvatomis besinaudojančios šalies statuso ir nuo tos pačios dienos turėtų būti išbrauktas iš BLS reglamento III priedo;
            
         
               (10)
            
            
               2014 m. sausio 1 d. įsigaliojus Deleguotajam reglamentui (ES) Nr. 1421/2013, nebetaikomas Komisijos deleguotasis reglamentas (ES) Nr. 154/2013 (3), kuriame pateikta konsoliduota II priedo redakcija ir kuriuo numatyta iš BLS lengvatomis besinaudojančių šalių sąrašo išbraukti Iraną ir Azerbaidžaną. Todėl dėl teisinio tikrumo Deleguotasis reglamentas (ES) Nr. 154/2013/EB turėtų būti panaikintas. Tačiau nukrypstant nuo Deleguotojo reglamento (ES) Nr. 1421/2013, Deleguotojo reglamento (ES) Nr. 154/2013 nuostatos dėl Azerbaidžano ir Irano turėtų būti vis dar taikomos iki 2014 m. vasario 22 d. Taigi reikia patikslinti, kad Iranas ir Azerbaidžanas nuo 2014 m. sausio 1 d. iki vasario 22 d. naudojosi BLS lengvatomis besinaudojančių šalių statusu,
            
         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 978/2012 pakeitimai
   Reglamentas (ES) Nr. 978/2012 iš dalies keičiamas taip:
   
               1.
            
            
               Šios šalys ir atitinkami raidiniai kodai išbraukiami iš II priedo A ir B skilčių:
               
                           CO
                        
                        
                           Kolumbija
                        
                     
                           CR
                        
                        
                           Kosta Rika
                        
                     
                           GT
                        
                        
                           Gvatemala
                        
                     
                           SV
                        
                        
                           Salvadoras
                        
                     
                           HN
                        
                        
                           Hondūras
                        
                     
                           NI
                        
                        
                           Nikaragva
                        
                     
                           PA
                        
                        
                           Panama
                        
                     
                           PE
                        
                        
                           Peru
                        
                     
                           TM
                        
                        
                           Turkmėnistanas
                        
                     
         
               2.
            
            
               III priedas iš dalies keičiamas taip:
               
                           a)
                        
                        
                           ši šalis ir atitinkamas raidinis kodas išbraukiamas iš A ir B skilčių:
                           
                                       EC
                                    
                                    
                                       Ekvadoras;
                                    
                                 
                     
                           b)
                        
                        
                           šios šalys ir atitinkami raidiniai kodai išbraukiami iš A ir B skilčių:
                           
                                       CR
                                    
                                    
                                       Kosta Rika
                                    
                                 
                                       GT
                                    
                                    
                                       Gvatemala
                                    
                                 
                                       SV
                                    
                                    
                                       Salvadoras
                                    
                                 
                                       PA
                                    
                                    
                                       Panama
                                    
                                 
                                       PE
                                    
                                    
                                       Peru
                                    
                                 
                     
         2 straipsnis
   Panaikinimas
   Deleguotasis reglamentas (ES) Nr. 154/2013 panaikinamas nuo 2014 m. sausio 1 d.
   Nukrypstant nuo Deleguotojo reglamento (ES) Nr. 1421/2013, Azerbaidžano ir Irano atveju panaikinimas įsigalioja 2014 m. vasario 23 d.
   3 straipsnis
   Įsigaliojimas ir taikymas
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   1 straipsnio 1 dalis taikoma nuo 2016 m. sausio 1 d.
   1 straipsnio 2 dalies a punktas taikomas nuo 2015 m. sausio 1 d.
   1 straipsnio 2 dalies b punktas taikomas nuo 2016 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. liepos 22 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 303, 2012 10 31, p. 1.
   
      (2)  2013 m. spalio 30 d. Komisijos deleguotasis reglamentas (ES) Nr. 1421/2013, kuriuo iš dalies keičiami Europos Parlamento ir Tarybos reglamento (ES) Nr. 978/2012, kuriuo taikoma bendrųjų muitų tarifų lengvatų sistema, I, II ir IV priedai (OL L 355, 2013 12 31, p. 1);
   
      (3)  2012 m. gruodžio 18 d. Komisijos deleguotasis reglamentas (ES) Nr. 154/2013, kuriuo iš dalies keičiami Europos Parlamento ir Tarybos reglamento (ES) Nr. 978/2012, kuriuo taikoma bendrųjų muitų tarifų lengvatų sistema, II priedas (OL L 48, 2013 2 21, p. 1).